
הכנסת השש-עשרה






נוסח לא מתוקן

מושב שלישי

פרוטוקול מס'
מישיבת ועדת הכספים

יום רביעי, כ"ד אלול התשס"ה (28 בספטמבר 2005), שעה 10:45

סדר היום:
נכחו:
חברי הוועדה:


יעקב ליצמן - היו"ר

חיים אורון

בנימין אלון

מ"מ

משולם נהרי

מוזמנים:
גליה מאיר - לשכה משפטית, משרד האוצר

איריס גינצבורג - רכזת בריאות, אגף התקציבים

ציפי סלומון - האפוטרופוס הכללי

רות רלבג - סמנכ"ל תקצוב תכנון ותמחור, משרד הבריאות

מנהל הוועדה:
טמיר כהן
רשמה:
תמר שפנייר

דיווח על מצב בית החולים "ביקור חולים" בירושלים

היו"ר יעקב ליצמן:

 אני פותח את הישיבה. הנושא הוא - מצב בית החולים ביקור חולים בירושלים.


ההסכם ביניכם לבין האוצר היה שצריך לשלם את הפנסיה, שני שליש מחשבון האוצר ושליש הכונס צריך להוריד מבית החולים. אתם שמתם על זה קיצוץ, עידוד צמיחה. הגדרתי את זה ש"מכרו את השנים של החותנת". אמרנו לכם שתלכו הביתה ותביאו מקור אחר. האם ישנו? 

ציפי סלומון:

הלכנו הביתה, עשינו שיעורי בית, אין לנו מקור אחר. בדקנו מן הגורן ומן היקב, אין לנו כספים, אנחנו נמצאים באיזון שהוא גם ככה בעייתי, זה אחרי מאמצים מרובים. אסור לשכוח שהעובדים עברו קיצוצים רבים בשכר במשך השנה.

היו"ר יעקב ליצמן:

 האם הרופאים בביקור חולים מקבלים עידוד צמיחה?

ציפי סלומון:

 היום בוטלה תוספת עידוד הצמיחה ולכן אנחנו לא רשאים להפחית את עידוד הצמיחה בלי החלטה של בית המשפט. 

היו"ר יעקב ליצמן:

 זאת אומרת שההסכם שהגעתם אליו, הוא רק עם העובדים, לא עם הרופאים. 

ציפי סלומון:

 לא, ההסכם הזה אומר שאנחנו פנינו לבית המשפט שיאשר לנו להמשיך את הפחתת עידוד הצמיחה לכולם.

היו"ר יעקב ליצמן:

 אבל הרופאים לא היו בהסכם הזה, יש להם הסכם בנפרד. 

ציפי סלומון:

 היום אנחנו לא מקצצים מאף אחד את עידוד הצמיחה. אם יאשרו לנו, למיטב ידיעתי נקצץ מכולם, כולל מרופאים. הבקשה הוגשה. 

היו"ר יעקב ליצמן:

 אז את רוצה שלא ישלמו? את רוצה שנשב כאן כמו טמבלים ונאפשר שלא תהיה משכורת לחג. איך חתמתם על הסכם? גוואלד, זה נורא.

ציפי סלומון:

 השאלה מה היתה האלטרנטיבה שלנו. 

היו"ר יעקב ליצמן:

 זה לא נקרא שחתמתם על הסכם. עשיתם דבר שלא ייעשה.

ציפי סלומון:

 פנינו לבית המשפט כפי שהתחייבנו. הגשנו את הבקשה למתן החלטה.

חיים אורון:

 הקטע של בית המשפט מופיע בתוך ההסכם. העניין הזה לא היה סגור, ושני הצדדים - בלי העובדים - הגיעו למסקנה שהוא יוכרע בבית המשפט; שאם בית המשפט יאפשר - - 

איריס גינצבורג:

 זה לא מדויק. כי ההסכם אומר, קודם כל, שכדי לקבל את תמיכת הממשלה בית החולים יפעל באיזון תקציבי, לרבות תשלומי פנסיה לעובדים. מוזכר בסעיפים אחר כך שבית החולים גם יפנה לבית המשפט על מנת לשחרר מקור דרך המשך עידוד הצמיחה. אבל הפירוש של ההסכם הוא, שאם בית החולים לא מקבל את הסיוע הזה מבית המשפט, הוא צריך למצוא מקור חלופי., אבל ההסכמה היא לגבי חלוקת המימון בין משרד האוצר ל- -

היו"ר יעקב ליצמן:

 אני רוצה להבין, למה ברי בר-ציון, מנהל בית החולים, לא כאן?

ציפי סלומון:

 למיטב ידיעתי, ברי בר-ציון לא נמצא כרגע בארץ. לכן הוא לא נמצא פה. 

חיים אורון:

 אני אומר דבר פשוט. אני יוצא מהמשחק, אותי לא מעניין - שייפול בית החולים מחר בבוקר, שיבואו לכאן שר הבריאות ושר האוצר ויגידו מה עושים. מספיק. אנחנו בוועדת הכספים לא מנהלים בית חולים, כל חודש מחדש. או שהאוצר גומר ערב החג את עניין הפנסיה. זאת נראית לי שערורייה. עכשיו אני לא יודע מי אשם. גורם אחד אני יודע שלא אשם - הזקנים שישבו פה אתמול ואין להם פנסיה לחג. אני לא יודע את כל המחלוקת פה - הוא בחוץ לארץ, בית המשפט התעכב מלתת תשובה, וחסר עכשיו סכום של 700 אלף שקל, שהוא במחלוקת, לפנסיה של העובדים. אנחנו מגלגלים את הילד הכמעט גוסס הזה בתוך העריסה מזה שנה וחצי. מספיק, אין לנו יכולת לזה, הפנסיונרים משגעים אותנו בטלפונים מהבוקר עד הלילה, אני מציע שנעשה פיצוץ ערב החג. גמרנו, ועדת הכספים תודיע: בית החולים נסגר ערב החג. ושיבוא דני נווה ושיבוא אהוד אולמרט - שניהם ירושלמים - ויגידו: קיבלנו שבית החולים נסגר. לוועדת הזאת אין מאיפה להביא כסף. היא יכולה רק להגיד לאוצר - - 

היו"ר יעקב ליצמן:

 הייתי תומך בך אם הייתי יודע שזה מביא לחם לחג.

חיים אורון:

 אז מה אתה מציע? אתה עכשיו רוצה להיכנס למחלוקת הזאת? 

בנימין אלון:

 יש עוד זמן עד לחג. 

היו"ר יעקב ליצמן:

 חבר הכנסת אלון, אין לי ויכוח עם חבר הכנסת אורון. אבל על דבר אחד יש לי ויכוח - אני טוען שהכונס לא צודק כאן. יש לי טענה לכונס, כשהוא חתם על ההסכם הוא ידע שזה לא יהיה. זה נקרא עבודה בעיניים.

חיים אורון:

 המשמעות היא הורדת שכר של 12 אחוזים נוספים, נוסף על הורדות שכר משמעותיות מאוד שהיו בבית החולים הזה כחלק מתוכנית ההבראה. עכשיו, אנחנו ניכנס לעימות בין הרופאים והעובדים?

בנימין אלון:

אני חושב שחבר הכנסת אורון צודק במובן הזה שהיום יום רביעי, עד ראש השנה נשארו שני ימי עבודה - מחר ויום ראשון. שיבואו השרים.

היו"ר יעקב ליצמן:

 בעיקרון אין לי בעיה לטרטר את השרים, תסלח לי על הביטוי, מחר עוד פעם וביום ראשון עוד פעם. אבל זה לא יעזור. יש כאן ויכוח. בדבר אחד אני תומך - ההסכם צריך להתקיים. הגיעו להסכם, צריך לחפש את המקור לשליש. האם מישהו יגיד לי שאי אפשר למצוא 180 אלף שקל לביקור חולים?

חיים אורון:

 זה לא 180 אלף, זה 780 אלף. 

היו"ר יעקב ליצמן:

 אבל מדברים על החודש. החודש זה 180 אלף.

חיים אורון:

 לא, אבל הם לקחו את המקור. ברגע שהם נתנו את המקור הזה, הם לא צברו - גמרו את ההעברה מהאוצר במשך חודשיים. 

היו"ר יעקב ליצמן:

 זה לא מה שאמרתי אתמול. אני דיברתי אתמול על החודש הזה. החודש זה 180 אלף שקל. 

ציפי סלומון:

 650 אלף שקל זאת עלות הפנסיה החודשית. נשארו לנו 100 אלף שקלים. 

היו"ר יעקב ליצמן:

 אבל אם הם מביאים 180 אלף שקל, האוצר מוכן לתת השני שליש לספטמבר.

חיים אורון:

 אבל יש לכם 100 אלף.

ציפי סלומון:

 יש לנו 100 אלף ממה שנשאר מהעודפים מהאוצר, אין לנו מעבר לזה.

חיים אורון:

 אז צריך להביא עוד 80 אלף שקל ותיפתר הבעיה. תטלפני לברי בר-ציון לחוץ לארץ ותביאו 80 אלף שקל.

היו"ר יעקב ליצמן:

 זה מה שאני אומר - 80 אלף שקל. אפשר להשתגע כאן.

חיים אורון:

 על זה אתם משגעים אותנו ימים שלמים? אני חשבתי שמדובר פה על 720 אלף שקל. תביאו 80 אלף שקל ודי. 

היו"ר יעקב ליצמן:

 שיביאו ממשהו אחר 80 אלף שקל. 


את יודעת מה? אני כן אקיים מחר ישיבה, ותבואו עוד פעם מחר. מחר אני מבקש שיבוא הכנ"ר. 

בנימין אלון:

 כלומר, 100 אלף יש להם, חסרים 80 אלף שקל.

היו"ר יעקב ליצמן:

 האוצר אומר: אם הם יקיימו את ההסכם, ייתנו את השליש שלהם, אני אביא שני שליש. היא אומרת: את השליש שלהם הם לקחו מעידוד צמיחה. מעידוד צמיחה ידעתי שאי אפשר לקחת. אז אמרנו להם: תביאו מקור אחר. היום היא באה ואמרה: אין לי מקור אחר. מדובר על 80 אלף שקל, 100 אלף שקל יש להם. אז מה הבעיה?

ציפי סלומון:

 אוקטובר זה חודש של גידול בהוצאות - -

היו"ר יעקב ליצמן:

 אז בגלל זה לא משלמים משכורת לפנסיונרים? בגלל שיש גידול בחודש הבא? 

ציפי סלומון:

 אין לנו.

בנימין אלון:

 80 אלף שקל זה 18 אלף שקל. אי אפשר למצוא את זה?

חיים אורון:

 אי אפשר לגמור את זה יותר פה. אנחנו לא יכולים לנהל בית חולים מוועדת הכספים. שנה וחצי זה מתנהל פה.

היו"ר יעקב ליצמן:

 ההחלטה של הוועדה היא, שאת חייבת למצוא את המקור של 85 אלף שקל עד מחר. אני לא מבין חוכמות כאלה. המשכורת שצריכים לשלם עכשיו חשובה לי לא פחות מאשר הדאגה לחודש הבא.

ציפי סלומון:

 אנחנו לא דואגים לחודש הבא. אני אומרת שכרגע, גם לחודש הזה אין לנו את המקור הזה. 

היו"ר יעקב ליצמן:

 אני מציעה לך לדבר עם הכנ"ר.

חיים אורון:

 אני מציע שמישהו יודיע למשרד הבריאות - גברת רלבג, את הכי בכירה כאן ממשרד הבריאות - שאני לפחות מסיר את ידי מהטיפול בעניין הזה. אי אפשר שכולם יסתכלו מן הצד איך אנחנו מסדרים בית חולים באמצע ירושלים. שנה וחצי מתעסקים עם זה. 

היו"ר יעקב ליצמן:

 אתה צודק, אני חושב שזה לא התפקיד של ועדת הכספים כל שבועיים-שלושה לקיים ישיבה כדי לחפש פנסיה. אולי מישהו יסביר לי למה לא מוכרים את בית החולים? הגיע הזמן.

ציפי סלומון:

 הבקשה נמצאת כבר תקופה ארוכה אצל היועץ המשפטי לממשלה ובמשרד האוצר למתן תגובתם, להגיע להסכם המכר המיועד.

היו"ר יעקב ליצמן:

 האם הסברתם לשופט הנכבד שזאת שאלה של משכורת לחג.

ציפי סלומון:

 הסברנו, גם הגשנו בקשה למתן החלטה נוספת. וזה לא עזר.

היו"ר יעקב ליצמן:

 אני חייב להעביר ביקורת חריפה, מטעמי לפחות, על השופט הזה שלא מבין שלגבי משכורת לחג צריך לתת החלטה לפני כן. 

חיים אורון:

 משרד הבריאות, אתם לא יכולים לעזור עם 85 אלף שקל?

רות רלבג:

זאת תמיכה. סעיפי התמיכות של בתי החולים זה מאותו מקור של האוצר. הרי האוצר ואנחנו זה אותו מקור, זה אותו סעיף שממנו אנחנו מוציאים. זה מגיע מהתקנה של בתי חולים במצוקה. זה כסף מסומן. 

חיים אורון:

 אבל אתם מגלגלים שם כספים, אלוהים אדירים.

רות רלבג:

אני בהחלט חושבת שאתם משקיעים זמן בעניין הזה. גם משרד הבריאות משקיע הרבה מאוד זמן בכל התהליך הזה, ואני מצטרפת להמלצה שלך לקבל הכרעה עקרונית.

היו"ר יעקב ליצמן:

 גברתי, ההחלטה שלי היא כך: אם במשך היום אני לא מקבל תשובה שנפתר עניין ה-85 אלף שקל הללו, מחר בבוקר אקיים כאן דיון.


תודה רבה.

הישיבה ננעלה בשעה 11:00.

